
Børnenes U-landskalender 2027






KRAV OG FORVENTNINGER TIL FRIVILLIGE

For at kunne komme med på studietur til Nepal ifm. Børnenes U-landskalender 2027’s er der enkelte krav og forventninger til dig som frivillig. Disse krav og forventninger er til for at sikre, at vi finder de bedste kandidater og for at kunne rejse trygt sammen og møde Nepal med nysgerrighed.

Overordnet har vi en forventning om, at du har lyst til at opleve en anden kultur og mod på at besøge en hverdag langt fra, hvad man er vant til i Danmark. Vi forventer også, at du kan og vil videreformidle dine indtryk og oplevelser til børn i Danmark. Naturligvis med støtte fra professionelle kommunikationsfolk.

Der følger også en række krav til den enkelte frivillige. Kravene ses her i punktform. Kravene kan og skal læses i uddybet form på næste sider. 

Krav til deltagere:
· Man skal have mod på og lyst til at formidle til børn – både alene og sammen med en anden frivillig
· Deltagelseskrav 
· Rejsekrav – herunder krav til engelskkundskaber, helbredsmæssige krav samt krav til kurser
· Røde Kors’ regler og retningslinjer for samvær med børn

Formidlingsmæssige krav

Som deltager på studieturen og fortæller skal du have mod på at udvikle dine kommunikative og formidlingsmæssige evner til vores workshops. Og du skal have mod på at bruge dem i arbejdet med formidlingen til elever i den danske folkeskole. Enten alene eller sammen med en anden frivillig ude i klasserne.


Deltagelseskrav 

Som frivillig på studieturen med Børnenes U-landskalender 2027 skal du kunne deltage i hele studierejsen, to workshops før og efter samt en række skolebesøg efter hjemkomsten.

Det forventes derudover, at du bidrager til udarbejdelsen af undervisningsmaterialet og deltager i events i forbindelse med lanceringen af U-landskalenderen i skolen.


Studierejse til Nepal
Tidspunkt: 11/02/2027 – 17/02/2027

Workshop 1 – før studieturen til Nepal
Dato: 22. – 24. januar 2027
Lokation: Østerbro, København

Workshop 2 – efter studieturen til Nepal
Dato: 7. – 8. marts 2027
Lokation: Østerbro, København

Skolebesøg
Tidspunkt: Maj – juni 2027
Omfang: 6-10 skolebesøg pr. frivillig
Lokation: Lokationerne for skolebesøgene aftales internt med Dansk Røde Kors og forventes at kunne tage højde for, hvor i landet du bor.

Rejsekrav

Det er et krav, at du besidder gode engelskkundskaber, så du kan kommunikere og forstå både tolke, instrukser og kurser.

Inden afrejse skal alle frivillige bestå to (online) sikkerhedskurser. Dette vil du høre mere, når vi kommer tættere på afrejse.
https://ifrcstaysafe.org/stay-safe-e-course


Helbredsmæssige krav

Det er et krav, at du som frivillig kan indgå aktivt i studierejsens program. Det er blandt andet derfor et krav, at du er ved godt helbred.

Derfor skal Røde Kors lave en godkendelse af dit helbred. For at komme med på studierejse, beder Røde Kors dig svare på en række spørgsmål vedr. dit helbred. Dette gør vi dels fordi studierejserne er fysisk krævende med lange transporttider og program alle dage, og dels fordi mange af de lande, vi besøger på studierejserne, har dårligt sygehusvæsen og begrænset adgang til basal medicin. 


Røde Kors’ regler og retningslinjer for samvær med børn

Det er et krav, at du som frivillig overholder Røde Kors’ regler og retningslinjer for samvær med børn.

I Røde Kors har vi et ansvar for, at børn i Røde Kors’ aktiviteter føler sig trygge. Vi skal sikre, at de ikke udsættes for omsorgssvigt eller overgreb, hverken fysisk eller psykisk. Derfor har Røde Kors i Danmark en børnebeskyttelsespolitik samt en række regler, retningslinjer og værktøjer, som ansatte, frivillige og samarbejdspartnere skal følge.

Røde Kors beder om tilladelse til at indhente din børneattest.

